   ممبئي (ويب ڊيسڪ) بالي ووڊ ۾ پنهنجي چِٽي موقف سان مشهور اداڪارا ڪنگنا رناوت چيو آهي ته ممبئي ۾ غنڊا راڄ جاري آهي، مهاراشٽرا ۾ هڪ نااهل شخص وزيراعليٰ آهي. هريانا جي هڪ يوٽيوبر ساحل چوڌري جي گرفتاري تي رعمل ڏيندي ڪنگنا رناوت مهاراشٽرا جي حڪمران جماعت شيو سينا سان گڏوگڏ ممبئي پوليس تي به ڏمرجي پئي. ٽوئيٽر تي پنهنجي خيالن جو اظهار ڪندي ڪنگنا رناوت چيو ته اهو ممبئي ۾ ڪهڙي قسم جو غنڊا راڄ جاري آهي؟ هن مهاراشٽرا جي وڏي وزير اڌو ٺاڪري کي نااهل قرار ڏيندي چيو ته ڪير به ان کان يا ان جي حڪومت کان سوال نٿو ڪري سگهي، اهي ماڻهو اسان سان ڇا ڪندا؟ ڇا اهي اسان جا گهر ڀڃندا ۽ اسان کي قتل ڪري ڇڏيندا؟ پنهنجي ٽوئيٽ ۾ ڪنگنا رناوت اهو به سوال ڪيو انهن سڀني ڳالهين جو ڪير جوابده آهي؟ ٽوئيٽ ۾ اداڪارا اپوزيشن جماعت انڊين نيشنل ڪانگرينس کي ٽيگ ڪيو ۽ پنهنجي پيغام ۾ هن ”مان ساحل سان گڏ آهيان“ جو هيش ٽيگ پڻ استعمال ڪيو. سندس چوڻ هو ته مهاراشٽرا حڪومت جي ڪمن تي سوال پڇڻ تي، جيڪو ان جو جمهوري حق به هو هڪ ايف آءِ آر داخل ٿي ۽ ساحل کي گرفتار ڪري جيل موڪليو ويو، جڏهن ته پائل، انوراگ خلاف به ايف آءِ آر داخل ڪرائي پر انوراگ آزاد گهمي رهيو آهي؟ اهو سڀ ڇا آهي؟ واضح رهي ته اداڪارا پائل گهوش هدايتڪار انوراگ ڪشيپ تي جنسي هراساني جو الزام لاڳو هيو هو ۽ هدايتڪار خلاف ايف آءِ آر پڻ داخل ڪرائي هئي پر پنهنجي درخواست تي عمل نه ٿيندي ڏسي پائل بُک هڙتال جو اعلان ڪيو آهي.